Dorte Bennedsen (S), 1999-04-13:
I forbindelse med den forespørgsel, der er til debat her i dag, er der grund til at fastslå, at den lov om integration, som Folketinget vedtog sidste år, er udtryk for et stort fremskridt i behandlingen af flygtninge, som får asyl i Danmark.
For første gang er der taget en samlet politisk stilling til på den ene side de tiltag og foranstaltninger
Det gjaldt også de høringspartnere, som havde kritik at rette mod enkeltpunkter
i forslaget
Og denne overordnede positive holdning hang sammen med, at lovens formål netop er at sætte flygtningene i stand til så hurtigt som muligt at blive selvhjulpne borgere i det danske samfund.
At gøre flygtningene selvhjulpne er nok den bedste hjælp, man kan give dem, fordi selvhjulpenhed også giver selvværd.
Loven er fra visse sider blevet kritiseret for, at den ikke giver flygtningene ret til kontanthjælp, men den kritik overser, at en af hensigterne med loven er at undgå at gøre
flygtninge til sociale klienter.
Flygtninge er netop ikke sociale klienter; de udgør en særlig gruppe, som er kommet her til landet, ofte med værdifulde ressourcer.
Derfor skal de ikke sluses ind i det sociale bistandssystem, men de skal mødes af et program, et uddannelsessystem, som kan give den enkelte flygtning mulighed for ud fra sine særlige ressourcer hurtigst muligt at klare sig i det danske samfund. Som nævnt er integrationsloven ny.
Danmark er mig bekendt det første land, som har lavet en sådan lovgivning, så vi har ikke erfaringer fra hverken indland eller udland at trække på.
Forespørgerne og ikke mindst den hidtidige debat har fokuseret på integrationsydelsens størrelse og flygtningenes økonomiske situation.
En vurdering af disse forhold hører efter Socialdemokratiets opfattelse naturligt med i en løbende evaluering af lovens virkninger.
Men der er efter vores opfattelse unægtelig også meget andet, som det er vigtigt indgår i evalueringen.
Bliver der lavet handlingsplaner hurtigt nok, og tager de udgangspunkt i den enkeltes behov, forudsætninger og ressourcer?
Er danskundervisningen god nok i omfang og kvalitet?
Gøres der en tilstrækkelig indsats for at skaffe flygtninge en arbejdsmarkedstilknytning?
Bliver fordelingen af flygtningene mellem kommunerne foretaget sådan, at den enkelte kommer sammen med andre med samme sproglige og kulturelle baggrund?
Løses boligplaceringen og med hvilken udgift?
Jeg har forstået på ministerens svar i dag, at han og regeringen er indstillet på, at disse og også andre forhold skal indgå i en grundig evaluering af loven.
Det er vi godt tilfredse med, fordi det er vigtigt, at vi får klarlagt og får et ordentligt billede af, om det er de rigtige instrumenter, der er valgt.
En endelig og retvisende evaluering tager det selvsagt tid at udarbejde, men det fremgik også af ministerens svar, at man nu vil begynde evalueringsarbejdet, og at der på visse områder vil være tale om delanalyser, som vil blive offentliggjort, efterhånden som de foreligger.
Og frem for alt har ministeren givet tilsagn om inden årsskiftet at give Folketinget en orientering om resultater og viden, som man på det tidspunkt har indsamlet som et led i evalueringen.
Specielt det sidste er vi godt tilfredse med.
Netop fordi den endelige evaluering i sagens natur tager længere tid, er det vigtigt at følge med i de foreløbige resultater. Jeg vil godt på vegne af Socialdemokratiet, Venstre, Det Konservative Folkeparti, Det Radikale Venstre og Centrum-Demokraterne fremsætte følgende:
Forslag til vedtagelse
»Folketinget konstaterer - at indenrigsministeren har udarbejdet en plan for evaluering af integrationsloven - at evalueringen vil blive påbegyndt nu - at delresultater vil blive offentliggjort, når de foreligger - at ministeren inden udgangen af 1999 vil give Folketinget en orientering om de da foreliggende resultater af undersøgelserne.«